**Kvalitetsstandard for kvindekrisecentre**

**Servicelovens § 109**

*Sådan samarbejder vi med dig, hvis du har behov for at komme på et kvindekrisecenter*

**Opdateret 12. august 2020**

Formålet med denne kvalitetsstandard er, at give dig et overblik over hvilken støtte Lejre Kommune kan give dig og dine eventuelle børn i forbindelse med ophold på et kvindekrisecenter.

Du kan tage ophold på et kvindekrisecenter, hvis du som kvinde (med eventuelle børn) er udsat for vold eller trusler om vold.

Ved vold forstår vi;

* Fysisk vold
* Psykisk vold
* Seksuel vold
* Materiel og / eller økonomisk vold

Målet med et ophold på et kvindekrisecenter er, at du bryder ud af det voldelige forhold fra din partner eller andre nære relationer og derefter orienterer dig mod et nyt liv uden vold for dig selv og dine eventuelle børn.

**Kvalitetsstandard for kvindekrisecentre Serviceloven § 109**

|  |  |
| --- | --- |
| 1. **Hvad siger loven omkring kvindekrisecentre?** | *”Kommunalbestyrelsen skal tilbyde midlertidigt ophold i boformer til kvinder, som har været udsat for vold, trusler om vold eller tilsvarende krise i relation til familie- eller samlivsforhold. Kvinderne kan være ledsaget af børn, og de modtager under opholdet omsorg og støtte.”* |
| 1. **Hvad er formålet?** | Formålet med et midlertidigt ophold på et kvindekrisecenter er, at du og dine eventuelle børn skærmes mod yderligere vold eller trusler herom.  Hjælpen skal bidrage til, at du kan klare dig i din hverdag og bliver i stand til snarest muligt at flytte i egen bolig, så du er i stand til at fastholde en tilværelse uden vold. |
| 1. **Hvad kan du få hjælp til ?** | Vi vil i samarbejde med dig lave en konkret vurdering af omfanget af den nødvendige hjælp, du har behov for i din situation.  Afhængig af dit konkrete behov for hjælp kan du blive tilbudt krisehjælp i form af eksempelvis; støtte, samtaler, samvær og aktiviteter under dit ophold på krisecenteret.  Du får tilbudt en koordineret rådgivning under dit ophold og forud for, at du skal fraflytte krisecenteret. Du vil også blive tilbudt, at der bliver udarbejdet en handleplan. Planen beskriver hvilken form for støtte og vejledning, der kan gives i forhold til bolig, økonomi, arbejdsmarked, skole, daginstitutioner, sundhedsvæsen m.v.  Hvis du har børn, der ledsager dig, tilbydes de psykologbehandling. Tilbuddet kræver som udgangspunkt dit samtykke.  Du tilbydes endvidere også familierådgivning.  Hvis du er på kvindekrisecenter med børn ydes den koordinerende rådgivning af børne- og ungerådgivningen.  Hvis du ikke har børn med på kvindekrisecenteret ydes den koordinerende rådgivning af vores team social service.  Indenfor 14 dage vil vi følge op på dit hold på kvindekrisecenteret og i samarbejde med dig foretage en vurdering af den fremtidige indsats. |
| 1. **Hvor ligger kvindekrisecenteret?** | Vi samarbejder ikke med ét bestemt kvindekrisecenter, men med kvindekrisecentre over hele landet. Hvis du er interesseret i at vide mere om de konkrete kvindekrisecentre, kan du finde information om disse på tilbudsportalens hjemmeside: www.tilbudsportalen.dk. Du kan også finde yderligere information hos Landsorganisationen af kvindekrisecentre: www.lokk.dk. |
| 1. **Hvem kan modtage hjælpen?** | Kvinder, der har været udsat for, eller modtaget trusler om psykisk eller fysisk vold.  Ved vold forstår vi følgende;   * Fysisk vold * Psykisk vold * Seksuel vold * Materiel vold * Økonomisk vold |
| 1. **Hvordan kommer jeg på et kvindekrisecenter?** | Krisecentrene har egen visitering. Dette betyder, at du frit kan henvende dig til et hvilket som helst krisecenter, uden at vi skal henvise dig.  Hvis du henvender dig til os med ønsket om at komme på et kvindekrisecenter, kan vi hjælpe dig med finde et eller flere mulige krisecentre.  Henvendelse til kvindekrisecentrene kan ske anonymt og personalet har tavshedspligt. Du kan henvende dig telefonisk eller fysisk på et hvilket som helst tidspunkt af døgnet.  Det er lederen af krisecentret, der træffer afgørelse om din optagelse på centret. Det er også lederen af krisecentret, der træffer afgørelse om din udskrivning fra krisecentret. Såfremt det vurderes, at du ikke er i målgruppen eller der er pladsmangel, vejleder krisecenteret dig om andre relevante tilbud.  Da du kan henvende dig direkte til kvindekrisecenteret er der ingen sagsbehandlingsfrist.  Senest 3 hverdage efter din indflytning skal kvindekrisecenteret give os besked om din indflytning. Efter din indskrivning er det ophold således ikke længere anonymt, da vi involveres. |
| 1. **Krav til kvindekrisecentre** | Kvindekrisecentret har ansvar for, at   * Tilbyde dig fysisk og psykisk tryghed * Yde dig og dine evt. børn kvalificeret og omsorgsfuld indsats * Du og dine evt. børn får den omsorg og støtte, der gør, at I bliver i stand til at komme videre i jeres liv * Du får kontakt med din kommune * Leve op til gældende lovgivning på området og er forpligtet til at overholde andre relevante myndighedskrav og gældende arbejdsmiljøregler * Tilbyde tolkebistand * Informere dig om serviceniveauet i det pågældende kvindekrisecenter   De ansatte og frivillige på kvindekrisecentret er omfattet af tavshedspligt og pligt til at underrette kommunen, hvis de bliver opmærksomme på et barn eller ung under 18 år har behov for særlig støtte.  Vi er forpligtet til at iværksætte en børnefaglig undersøgelse, hvis det antages, at dit barn trænger til særlig støtte.  Hvis der er viden eller mistanke om, at dit barn har været udsat for overgreb, og når politi eller sygehusvæsen er involveret i sagen, er vi forpligtet til at benytte et børnehus som led i den børnefaglige undersøgelse.  I børnehuset samles relevante myndigheder for at sikre en koordineret og tværfaglig indsats. |
| 1. **Egenbetaling** | Vi fastsætter egenbetaling for opholdet på kvindekrisecenteret efter gældende lovgivning.  Almindeligvis vil der være egenbetaling til opholdsbetaling og forbrugsafgifter som eksempelvis el, vand og varme. Satsen for egenbetaling for ophold og forbrugsafgifter samt evt. børn udgør pr. døgn 86 kr. (2019 takst ) og det er os der opkræver egenbetalingen.  Hvis du bevarer egen bolig under opholdet, kan du blive fritaget for opholdsbetaling.  Krisecentret kan derudover fastsætte betaling for eksempelvis kost og vask. Betalingen fastsættes under hensyn til de ydelser, der modtages, bl.a. sådan at det er muligt at fravælge et eller flere måltider eller vask. Du vil skulle betale særskilt for disse ydelser direkte til boformen |
| 1. **Vil du vide mere?** | Hvis du vil vide mere om reglerne omkring ophold på kvindekrisecentre kan du finde dem på [www.retsinformation.dk](http://www.retsinformation.dk)   * Servicelovens § 109 * Vejledning 10172 af 15. december 2019 om botilbud m.v. til voksne m.v.– kapitel 11 om botilbud efter serviceloens § 109 * Vejledning nr. 9007 af 7. januar 2014 om særlig støtte til børn og unge – punkt 100 og 384 * Serviceloven § 163, stk. 2 om fastsættelse af egenbetaling * Bekendtgørelse nr. 1244 af 13. november 2017 om egenbetaling for midlertidigt ophold i boformer efter servicelovens §§ 109 og 110 |
| 1. **Klagemuligheder** | Klage over afgørelser  Såfremt du ønsker at klage over de afgørelser vi træffer kan du klage.  Din klage kan være både mundtlig og skriftlig. Den skal rettes til din rådgiver i;  Center for Job & Social,  Møllebjergvej 4  4330 Hvalsø Tlf.: 46 46 46 46  Når vi modtager din klage vurderer vi på ny vores afgørelser. Hvis vi fastholder vores afgørelse – helt eller delvist, videresender vi din klage til Ankestyrelsen indenfor 4 uger fra vi har modtaget klagen.  Du skal huske, at du har 4 uger til at klage over afgørelsen, fra du har modtaget den.  Klage over sagsbehandlingen:  Ønsker du at klage over vores sagsbehandling, samarbejdet med eksempelvis din rådgiver, vores udførelse af praktiske opgaver eller lignende, skal du henvende dig til afdelingsleder for henholdsvis Børn- og Ungerådgivningen eller Team Social Service mundtlig eller skriftlig: Center for Job & Social,  Møllebjergvej 4  4330 Hvalsø  Tlf.: 46 46 46 46  Borgerrådgiver:  Du har også mulighed for at tage kontakt til Lejre Kommunes borgerrådgiver.  Borgerrådgiveren er en neutral og uafhængig person ansat af Kommunalbestyrelsen, som kan rådgive og vejlede dig i forhold til klagemuligheder og sagsbehandlingsregler inden for kommunens områder.  Lejre Kommune  Borgerrådgiveren  Lejrevej 15  4320 Lejre  Tlf.: 46 46 46 46  Tlf.: 21 53 29 80  Yderligere info på Lejre Kommunes hjemmeside:  <https://www.lejre.dk/om-kommunen/borgerraadgiveren/> |